  Майя Бывальцева 9-тӥ пӧсьтолэзе Удмуртиысь Кузебай Герд нимо йӧскалык музейын крезьгурчилэн, йӧскалык крезьгуро лулчеберетлэн классикезлэн Герман Корепановлэн вордскем дырысеныз 95 ар тырмонлы сӥзем адӟытон усьтӥськоз. Со сярысь улсовылысь Лулчеберетъя министерстволэн пресс-службаез ивортэ.  «Крезьгуре понна уг возьдаськы» («За музыку свою не постыжусь») адӟытонэ Герман Корепановлэн пӧртэм аръёсы гожтэм крезьгуро но литература произведениосызлэн кигожтосъёсыз, Йӧскалык музейлэн но крезьгурчилэн семьяезлэн, Ижкарысь Искусствоосъя Г. А. Корепанов нимо 1 номеро нылпи школалэн фондъёсысьтызы но суредась Пётр Ёлкинлэн мастерскойысьтыз арбериос поттэмын. Музейын крезьгурчилэсь ужан кабинетсэ кылдытӥзы. Адӟытон крезьгурчилэсь валтӥсь ужъёссэ – операосты но симфониосты – кылдытонэз чакланы луонлык сётэ. Удмуртиысь 20-тӥ даурысь крезьгуро лулчеберетлэн историез пыр Герман Корепановлэн улон но творчество сюресэз усьтӥське. Адӟытонын крезьгуро арбериосын бичет возьматэмын, со пӧлын археологъёслэн шедьтосъёссы – ӵашетӥсь ошетъёс, пӧйшурасьёслэн чипсонъёссы, варганъёс, озьы ик удмуртъёслэн сяме пырем инструментъёссы – крезьёс но шуланъёс, кубызъёс но бызъёс Удмуртиысь Лулчеберетъя министерстволэн пресс-службаез ВАТСАН Герман Афанасьевич Корепанов вордскиз 2924-тӥ арын 30-тӥ пӧсьтолэзе Сьӧлтаын. Нырысетӥез удмурт ӧнерлыко крезьгурчи, нырысетӥ удмурт операез («Наталь») но нырысетӥ удмурт симфониез гожтӥз. Удмуртиысь крезьгурчиос пӧлысь нырысетӥез Ленин орденэн пусъемын, нырысетӥез удмурт крезьгурчи, кудзэ СССР-ысь крезьгурчиослэн огазеяськоназы пыртӥзы. Улонысь 1985-тӥ арын кошкиз Тодэ вайытом, таяз арын 90 арес тырмысал мукетызлы нимо-дано удмурт крезьгурчиослы – Геннадий Корепанов-Камскийлы. Дэбес ёросысь Тыловай черкогуртысь лулчеберетъя юрт крезьгурчилы, кырӟасьлы, артистлы сӥзем «Эн вунэтэ кырӟанъёсме» флешмоб ялӥз. Тегъёс: Лулчеберет Ижкар Удмуртия крезьгурчиос адӟытон Йӧскалыкмузей  